Senegalin armeija sanoo ylittävänsä rajan Gambiaan keskiyöllä, ellei presidentti Yahya Jammeh luovu vallastaan sitä ennen.

– Olemme valmiita ja odotamme keskiyön takarajaa. Mikäli poliittista ratkaisua ei synny, me marssimme sisään, sanoi Senegalin armeijan tiedottaja, eversti Abdou Ndiaye.

Myös Senegalin armeijan komentaja sanoi radiossa, että joukot ovat valmiina odottamassa rajalla.

Hieman aiemmin illalla uutistoimistot kertoivat silminnäkijöihin ja sotilaslähteisiin perustuen, että Senegalin joukot ovat saapuneet Gambian rajalle pohjoisessa ja etelässä.

Myös Nigeria vahvisti, että se on lähettämässä joukkojaan Senegaliin Gambian rajalle siirrettäväksi. Nigerian ilmavoimien mukaan 200 sotilasta sekä ilmatukea ja hävittäjiä on lähetetty Senegaliin odottamaan lähtökäskyä.

Gambiassa on runsaasti ulkomaisia turisteja, myös satoja suomalaisia. Brittiläinen matkatoimisto Thomas Cook on evakuoimassa maasta tuhatkunta brittiä. Hollantilainen matkatoimisto on tuomassa kotiin yli 800 turistia, toinen hollantilaismatkatoimisto puolestaan noin tuhatkuntaa hollantilaista ja belgialaista.

Uutistoimisto AFP:n mukaan satoja ulkomaisia turisteja on siirtynyt Banjulin lentokentälle etsimään tietoja lähtevistä lennoista.

Lähteet: Reuters, AP